
[bookmark: TextBodyBegin]Европейският парламент,
–	като взе предвид проекта на решение за изпълнение на Комисията във връзка с финансирането на годишния план за действие в полза на Обединена република Танзания за 2026 г. (D115284/01),
–	като взе предвид Регламент (ЕС) 2021/947 на Европейския парламент и на Съвета от 9 юни 2021 г. за създаване на Инструмента за съседство, сътрудничество за развитие и международно сътрудничество – Глобална Европа, за изменение и отмяна на Решение № 466/2014/ЕС на Европейския парламент и на Съвета и за отмяна на Регламент (ЕС) 2017/1601 на Европейския парламент и на Съвета и на Регламент (ЕО, Евратом) № 480/2009 на Съвета[footnoteRef:2] (Регламента за ИССРМС – Глобална Европа), и по-специално член 25 от него, [2:  	ОВ L 209, 14.6.2021 г., стр. 1. http://data.europa.eu/eli/reg/2021/947/oj.] 

–	като взе предвид становището, представено на 20 май 2026 г. от комитета съгласно член 45 от Регламент (ЕС) 2021/947,
–	като взе предвид член 11 от Регламент (ЕС) № 182/2011 на Европейския парламент и на Съвета от 16 февруари 2011 г. за установяване на общите правила и принципи относно реда и условията за контрол от страна на държавите членки върху упражняването на изпълнителните правомощия от страна на Комисията[footnoteRef:3], [3:  	ОВ L 55, 28.2.2011 г., стр. 13. http://data.europa.eu/eli/reg/2011/182/oj.] 

–	като взе предвид резолюцията на Европейския парламент от 27 ноември 2025 г. относно проекта на решение за изпълнение на Комисията относно финансирането на годишния план за действие в полза на Обединена република Танзания за 2025 г.[footnoteRef:4], [4:  	Приети текстове, P10_TA(2025)0314.] 

–	като взе предвид резолюцията на Европейския парламент от 27 ноември 2025 г. относно убийствата след изборите в Танзания и влошаващото се положение с правата на човека в страната, включително случая на лишения от свобода опозиционен лидер Тунду Лису,
–	като взе предвид резолюцията на Европейския парламент от 8 май 2025 г. относно задържането и опасността от екзекуция на Тунду Лису, председател на „Чадема“, основната опозиционна партия в Танзания,
–	като взе предвид член 115, параграфи 2 и 3 от своя Правилник за дейността,
–	като взе предвид съвместните разисквания на комисията по външни работи и на комисията по развитие в съответствие с член 59 от Правилника за дейността,
–	като взе предвид предложението за резолюция на комисията по външни работи и комисията по развитие,
A.	като има предвид, че през ноември 2025 г. Комисията преустанови процеса на приемане на проекта на решение за изпълнение във връзка с финансирането на годишния план за действие в полза на Обединена република Танзания за 2025 г. поради опасения, изразени от Европейския парламент;
Б.	 като има предвид, че на 20 май 2026 г. преработеният проект на решение за изпълнение на Комисията беше представен на Комитета по Инструмента за съседство, сътрудничество за развитие и международно сътрудничество;
В.	като има предвид, че в преработения проект на решение за изпълнение на Комисията се запазват същата обща сума и като цяло същите действия като в предишния проект на решение, като същевременно се предлага изпълнението да се осъществява главно чрез непряко управление, а не чрез пряка бюджетна подкрепа за органите на Танзания;
Г.	като има предвид, че националната анкетна комисия на Танзания, разследваща насилието около изборите на 29 октомври 2025 г., призна на 23 април 2026 г., че най-малко 518 души са загинали, но не успя да идентифицира отговорните лица, като по този начин възпрепятства подвеждането под отговорност и правосъдието за жертвите, и не оповести публично констатациите си; 
Д.	като има предвид, че танзанийските органи отказаха посещението на делегация на подкомисията по правата на човека на Европейския парламент през май 2026 г.;
Е.	като има предвид, че Тунду Лису, лидер на „Чадема“, основната опозиционна партия на Танзания, е задържан от повече от една година и срещу него са повдигнати политически мотивирани обвинения, носещи тежки правни последици, включително смъртно наказание;
Ж.	като има предвид, че правителството на Танзания не изпълни нито едно от исканията, отправени от Европейския парламент в неговите резолюции от 8 май и 27 ноември 2025 г., включително, наред с другото, призиви за незабавно и безусловно освобождаване на членове на опозицията, за подобряване на положението с правата на човека и за създаване на независима и безпристрастна международна анкетна комисия за разследване на насилието след изборите;
З.	като има предвид, че Комисията и Европейската служба за външна дейност не успяха действително да докажат, че са предприети мерки във връзка с реалните опасения, довели до възражението през ноември 2025 г.;
1.	счита, че проектът на решение за изпълнение на Комисията превишава изпълнителните правомощия, предвидени в Регламент (ЕС) 2021/947;
2.	счита, че проектът на решение за изпълнение на Комисията не е в съответствие с правото на Съюза, тъй като той е несъвместим с целта на Регламент (ЕС) 2021/947;
3.	счита, че проектът на решение за изпълнение на Комисията не отчита в достатъчна степен опасенията, изразени от Европейския парламент в неговата резолюция от 27 ноември 2025 г.;
4.	изразява съжаление във връзка с това, че Комисията не е спряла отново процеса на приемане на проекта на решение за изпълнение, след като е била информирана за опасенията на Европейския парламент; изразява съжаление, че Комисията и ЕСВД не са демонстрирали готовност да вземат предвид опасенията, изразени от Европейския парламент в неговите резолюции относно Танзания;
5.	призовава Комисията да оттегли своя проект на решение за изпълнение и да представи нов проект на парламентарната комисия, като същевременно гарантира, че всички нови промени не засягат неблагоприятно приобщаващото предоставяне на основни услуги на населението, защитата на правата на човека и демокрацията или подкрепата за организациите на гражданското общество;
6.	възлага на своя председател да предаде настоящата резолюция съответно на Съвета и на Комисията, както и на правителствата и на парламентите на държавите членки.

